b'\n_START_ARTICLE_\nVidurio Atlanto palyd\xc5\xb3 paj\xc4\x97gos\n_START_PARAGRAPH_\nVidurio Atlanto palyd\xc5\xb3 paj\xc4\x97gos (angl. Mid-Ocean Escort Force; MOEF) - S\xc4\x85junginink\xc5\xb3 Antrajame pasauliniame kare laivyn\xc5\xb3 junginys, kurio paskirtis buvo organizuoti konvoj\xc5\xb3 palydas kovai su Vokietijos povandeniniais laivais tarp Kanados ir Brit\xc5\xb3 sal\xc5\xb3._NEWLINE_MOEF buvo sudarytos 1942 m. vasario m\xc4\x97n. perorganizavus Niufaundlando palyd\xc5\xb3 paj\xc4\x97gas.\n_START_SECTION_\nAnkstesn\xc4\x97 situacija\n_START_PARAGRAPH_\nD. Britanijos J\xc5\xabr\xc5\xb3 ministerija (angl. Admiralty), besivadovaudama Pirmojo pasaulinio karo patirtimi, nuo 1939 m. rugs\xc4\x97jo D. Britanijos pakran\xc4\x8di\xc5\xb3 vandenyse \xc4\x97m\xc4\x97 rengti prekybinius konvojus. Prie\xc5\xa1povandenin\xc4\x97s palydos b\xc5\xabdavo skiriamos, jei b\xc5\xabdavo \xc4\xaftariama, kad gresia pavojus._NEWLINE__NEWLINE_Ankstyvieji II tipo vokie\xc4\x8di\xc5\xb3 povandeniniai laivai, bazav\xc4\x99si Vokietijos uostuose, negal\xc4\x97jo efektyviai veikti tolimesniuose Europos pakran\xc4\x8di\xc5\xb3 vandenyse. Vokietijai u\xc5\xbe\xc4\x97mus Norvegij\xc4\x85 ir Pranc\xc5\xabzij\xc4\x85 jose buvo \xc4\xafsteigtos povandenini\xc5\xb3 laiv\xc5\xb3 baz\xc4\x97s, ir vokie\xc4\x8di\xc5\xb3 IX ir VII tip\xc5\xb3 povandeniniai laivai, papildomi degalais i\xc5\xa1 XIV tipo povandenini\xc5\xb3 laiv\xc5\xb3, veik\xc4\x97 Atlanto viduryje, kur nepasiekdavo patruliuojantys brit\xc5\xb3 l\xc4\x97ktuvai. Daug to meto prie\xc5\xa1povandenini\xc5\xb3 laiv\xc5\xb3 nebuvo paj\xc4\x97g\xc5\xabs lyd\xc4\x97ti konvojus per vis\xc4\x85 Atlant\xc4\x85. 1941 m. gegu\xc5\xbe\xc4\x97s 27 d. i\xc5\xa1 Halifakso i\xc5\xa1plauk\xc4\x99s konvojus HX 129 buvo pirmasis konvojus, kurio palyda j\xc4\xaf lyd\xc4\x97jo vis\xc4\x85 keli\xc4\x85 skersai Atlant\xc4\x85. Palyda, kurios laivai bazavosi Halifakso uoste, nulyd\xc4\x97jo \xc5\xa1\xc4\xaf konvoj\xc5\xb3 iki Niufaundlando, kur konvoj\xc5\xb3 \xc4\x97m\xc4\x97 lyd\xc4\x97ti kita palyda, besibazavusi Niufaundlande. \xc5\xa0i palyda konvoj\xc5\xb3 lyd\xc4\x97jo iki Islandijos, kur j\xc4\xaf per\xc4\x97m\xc4\x97 Islandijoje besibazuojantys eskortiniai laivai. \xc5\xa0ie nulyd\xc4\x97jo konvoj\xc5\xb3 iki Vakarini\xc5\xb3 prieig\xc5\xb3.\n_START_SECTION_\nAmerikie\xc4\x8di\xc5\xb3 palydos\n_START_PARAGRAPH_\n1941 m. rugpj\xc5\xab\xc4\x8dio 9 d. JAV prezidentas Franklinas D. Ruzveltas Niufaundlande parei\xc5\xa1k\xc4\x97, kad JAV suteiks savo mininink\xc5\xb3 HX konvoj\xc5\xb3, kai \xc5\xa1ie plaukia i\xc5\xa1 Kanados \xc4\xaf Islandij\xc4\x85, ir ON konvoj\xc5\xb3, kai \xc5\xa1ie gr\xc4\xaf\xc5\xbeta \xc4\xaf Amerik\xc4\x85, palydoms._NEWLINE__NEWLINE_HX\xc2\xa0150 konvojus, i\xc5\xa1plauk\xc4\x99s 1941 m. rugs\xc4\x97jo 16 d., buvo pirmasis konvojus su JAV karo laiv\xc5\xb3 palyda. ON\xc2\xa018 konvojus, i\xc5\xa1plauk\xc4\x99s rugs\xc4\x97jo 24 d., buvo pirmasis \xc4\xaf vakarus plauk\xc4\x99s konvojus su JAV laiv\xc5\xb3 eskortu. Karali\xc5\xa1kasis Kanados laivynas ir toliau lyd\xc4\x97jo SC konvojus l\xc4\x97tesnius prie\xc5\xa1inga kryptimi plaukian\xc4\x8dius ON konvojus. Kanadie\xc4\x8di\xc5\xb3 palyd\xc5\xb3 grup\xc4\x97s buvo sustiprintos nuo 4 laiv\xc5\xb3 iki 6 laiv\xc5\xb3 (1 Kanados River klas\xc4\x97s eskadrinis minininkas ir 5 Flower klas\xc4\x97s korvet\xc4\x97s)._NEWLINE_JAV Gleaves klas\xc4\x97s eskadrinis minininkas USS \xe2\x80\x9eKearny\xe2\x80\x9c (DD-432) buvo torpeduotas 1941 m. spalio 17 d., kai lyd\xc4\x97jo SC 48 konvoj\xc5\xb3. Clemson klas\xc4\x97s eskadrinis minininkas USS \xe2\x80\x9eReuben James\xe2\x80\x9c (DD-245) buvo torpeduotas ir nuskendo 1941 m. spalio 31 d., kai lyd\xc4\x97jo HX 156 konvoj\xc5\xb3. Kai JAV paskelb\xc4\x97 kar\xc4\x85 Vokietijai, JAV palydos grupes \xc4\x97m\xc4\x97 sudaryti 5 eskadriniai minininkai. \xc4\xae \xc5\xa1ioms palydoms skirt\xc5\xb3 laiv\xc5\xb3 s\xc4\x85ra\xc5\xa1\xc4\x85 buvo \xc4\xaftraukti ir \xc5\xa1e\xc5\xa1i USCG Treasury klas\xc4\x97s laivai (priklaus\xc4\x99 JAV Pakran\xc4\x8di\xc5\xb3 apsaugai).\n_START_SECTION_\nMininink\xc5\xb3 stygius\n_START_PARAGRAPH_\nKorve\xc4\x8di\xc5\xb3 veikimo nuotolis buvo pakankamas MOEF u\xc5\xbeduotims vykdyti, bet mininink\xc5\xb3 kuro naudojimo efektyvumas buvo menkas plaukiant prekini\xc5\xb3 konvoj\xc5\xb3 grei\xc4\x8diais. Palydos grupi\xc5\xb3 lyderiai b\xc5\xabdavo modern\xc5\xabs minininkai su pakankamu veikimo nuotoliu, ta\xc4\x8diau i\xc5\xa1 senesni\xc5\xb3j\xc5\xb3 mininink\xc5\xb3, paskirt\xc5\xb3 \xc4\xaf MOEF, tik Clemson klas\xc4\x97s mminininkai tiko MOEF u\xc5\xbeduotims vykdyti. Wickes klas\xc4\x97s minininkai tiko Kanados Vakarin\xc4\x97ms vietin\xc4\x97ms palyd\xc5\xb3 paj\xc4\x97goms ir amerikie\xc4\x8di\xc5\xb3 vykdytoms Islandijos palydoms, ta\xc4\x8diau veikimo nuotolio nepakako lyd\xc4\x97ti konvojus visame MOEF palydos grupi\xc5\xb3 mar\xc5\xa1rute. D. Britanijos karinis laivynas dal\xc4\xaf V ir W klasi\xc5\xb3 mininink\xc5\xb3 pavert\xc4\x97 \xc4\xaf tolimo nuotolio eskortininkus (pa\xc5\xa1alino priekinius katilus, o vietoj j\xc5\xb3 \xc4\xafreng\xc4\x97 papildomas kuro talpyklas)._NEWLINE_19 moderni\xc5\xb3 JAV mininink\xc5\xb3 buvo perkelti i\xc5\xa1 Atlanto \xc4\xaf Ram\xc5\xb3j\xc4\xaf vandenyn\xc4\x85, kur buvo paskirti lyd\xc4\x97ti linijinius laivus USS \xe2\x80\x9eNew Mexico\xe2\x80\x9c (BB-40)|, USS \xe2\x80\x9eMississippi\xe2\x80\x9c (BB-41), USS \xe2\x80\x9eIdaho\xe2\x80\x9c (BB-42) ir USS \xe2\x80\x9eNorth Carolina\xe2\x80\x9c (BB-55) bei l\xc4\x97ktuvne\xc5\xa1ius USS \xe2\x80\x9eYorktown\xe2\x80\x9c (CV-5), USS \xe2\x80\x9eWasp\xe2\x80\x9c (CV-7) ir USS \xe2\x80\x9eHornet\xe2\x80\x9c. Lik\xc4\x99 JAV minininkai buvo perkelti i\xc5\xa1 MOEF \xc4\xaf kariuomen\xc4\x97s transport\xc5\xb3 konvoj\xc5\xb3 palydas Atlante bei kov\xc4\x85 su vokie\xc4\x8di\xc5\xb3 povandeniniais laivais rytin\xc4\x97je JAV pakrant\xc4\x97je. Palydos grup\xc4\x97s A-1 ir A-2 buvo i\xc5\xa1formuotos, kai j\xc5\xb3 modern\xc5\xabs minininkai buvo perkelti kitur. Palydos grup\xc4\x97s A-4 ir A-5 buvo performuotos \xc4\xaf B-6 ir B-7, kai j\xc5\xb3 lyderiais tapo D. Britanijos karo laivyno E ir F klas\xc4\x97s minininkai HMS \xe2\x80\x9eFame\xe2\x80\x9c (H78) ir HMS \xe2\x80\x9eFiredrake\xe2\x80\x9c (H79) Palydos grup\xc4\x97 B-5 1942 m. kov\xc4\x85 buvo perkelta \xc4\xaf Karib\xc5\xb3 j\xc5\xabr\xc4\x85 lyd\xc4\x97ti prekybini\xc5\xb3 konvoj\xc5\xb3.'